Martin Körber

**Martin Georg Emil Körber** (17. juuli (ukj 29. juuli) 1817 Võnnu kirikumõis, Tartumaa – 7. aprill (ukj 19. aprill) 1893 Kuressaare) oli baltisaksa päritolu eesti kirikuõpetaja, kirjamees ja muusikategelane.

Martin Körber kirjutas nii saksa luulele toetuvaid laulutekste, millest mõned on saanud üldtuntud lauluks ("Vaikne kena kohakene", "Ma olen väike karjane"), kui ka vaimulikke tekste. Lisaks uuris ta kodulugu ja rahvapärimust.

## Elulugu
Körber õppis 1827–1836 Tartus gümnaasiumis. Aastatel 1837–1842 õppis ta Tartu Ülikoolis usuteadust ja oli seejärel 1842–1845 Kuressaares Poeglaste Erakoolis õpetaja. Ta oli 1844–1845 prooviaastal Kuressaare Laurentiuse koguduses Conrad Eduard Hesse juures ja ordineeriti kirikuõpetajaks 30. detsembril 1845.

Körber oli 1845–1846 Anseküla Maarja koguduse vikaarõpetaja. Juulis 1846 introdutseeriti ta kirikuõpetajaks ja töötas sellena Ansekülas kuni 1875. aastani. Ta asutas 1860. aastate alguses Ansekülas laulukoori ja korraldas 1863 kohaliku laulupüha.

Martin Körber on maetud Kudjape kalmistule.

## Isiklikku
Martin Körberi vanavanaisa Johann Friedrich Körber oli Tarvastu, Otepää ja Helme kirikuõpetaja, vanaisa Paul Johann Körber oli Tori ja Võnnu kirikuõpetaja, teine vanaisa, Christoph Friedrich Mickwitz noorem, oli Koeru Maarja-Magdaleena koguduse kirikuõpetaja. Isa Eduard Philipp Körber oli Võnnu kirikuõpetaja. Vend Carl Eduard Anton Körber oli Vändra Martini koguduse kirikuõpetaja, teine vend Ludwig August Immanuel Körber oli Võnnu, Rannu ja Rõngu kirikuõpetaja. Äi Conrad Eduard Hesse oli Kuressaare Laurentiuse koguduse ülemõpetaja.

## Teosed
### Luulevihikud
*"Sörwema löoke..." (1862)
*"Sarema laulik..." (1864)
*"Laulud Sõrwemaalt, mitme healega" (1864)
*"Sarema Kuldnok..." (1879), valikkogu

### Vaimulik kirjandus
*"Öndsa Lutteruse weikene Katekismus"
### Laulutekstid
*Martin Körber oli laulude («Vaikne kena kohakene», «Kiigu, liigu laevukene», «Ma olen väike karjane», «Mu isamaa armas») tekstide autor.

## Vaata ka
*Martin Körberi tänav Kuressaares. 16. novembril 1934 nimetati Vaestekoja ja varem Hospidali nime kandnud tänav Kuressaare linnavolikogu otsusega Martin Kõrberi [!] tänavaks.

## Viited

## Kirjandus
### Raamat
* Aarne Vinkel, "Martin Körber: elutee ja -töö". Sari "Collegium litterarum", nr 10, Tallinn: Underi ja Tuglase Kirjanduskeskus, 1994, 128 lk

### Artiklid
* "Eesti kirjanduse ajalugu", 2. köide: XIX sajandi teine pool. Tallinn: Eesti Raamat, 1966, lk 172–175
* Aarne Vinkel, "Martin Körber – 175", Keel ja Kirjandus 1992, nr 8, lk 468–471
* Aarne Vinkel, "M. Körberi laululooming oma aja muusikakultuuri arengu taustal" – Keel ja Kirjandus 1993, nr 7, lk 429–430 ja raamatus: Aarne Vinkel, "Viimased vaod: vaatlusi Eesti kirjandusmaastikult", sari "Collegium litterarum", nr 14, Tallinn: Underi ja Tuglase Kirjanduskeskus, 2002, lk 179–184
* "Eesti kirjanike leksikon", Tallinn: Eesti Raamat, 2000, lk 259, artikli autor Maie Kalda

## Välislingid

* 
* 
* "Martin Körber", EWOD; artikli autor Lauri Pilter, tõlkija Christopher Moseley
* "Martin Körber (1817-1893)", Kreutzwaldi sajand; artikli autor Kristi Metste
* Anu Vissel, "Körberid - sakslastest estofiilid, Kirikuõpetajad, heliloojad, ajaloolased...", Postimees, 21. juuli 1997 (Internet Archive)